RATCHส่งบริษัทลูกซื้อหุ้นยันฮีโซล่า 60%
ราชบุรีโฮลดิ้งส่งบริษัทลูกลงทุนโครงการผลิตไฟฟ้าพลังงานแสงอาทิตย์ โดยเข้าซื้อหุ้น60% ของยันฮี โซล่า เพาเวอร์
19 ก.ค. 2553

ราชบุรีโฮลดิ้งส่งบริษัทลูกลงทุนโครงการผลิตไฟฟ้าพลังงานแสงอาทิตย์ โดยเข้าซื้อหุ้น60% ของยันฮี โซล่า เพาเวอร์
นายนพพล มิลินทางกูร กรรมการผู้จัดการใหญ่  บริษัท ผลิตไฟฟ้าราชบุรีโฮลดิ้ง (RATCH) เปิดเผยว่า บริษัทราชบุรีพลังงานซึ่งเป็นบริษัทย่อยของบริษัทได้เข้าร่วมทุน ในโครงการผลิตไฟฟ้า พลังงานแสงอาทิตย์ โดยการเข้าซื้อหุ้นในสัดส่วน  60% ของบริษัท ยันฮี โซล่า เพาเวอร์   ซึ่งเป็นผู้พัฒนาโครงการและได้ลงนามในสัญญาซื้อขายหุ้นและสัญญาระหว่างผู้ถือหุ้น เมื่อวันที่ 19 กรกฎาคม 2553  
 ทั้งนี้บริษัทยันฮี โซล่า เพาเวอร์  มีทุนจดทะเบียน 250  ล้านบาท  มีจำนวน 2.5 ล้านหุ้นราคาหุ้นละ 100  บาท  และการที่บริษัทเข้าไปซื้อหุ้นในสัดส่วน 60%ก็จะได้หุ้นมาจำนวน 1.5ล้านหุ้นเป็นเงิน 150 ล้านบาท 
ปัจจุบัน บริษัท ยันฮี โซล่า เพาเวอร์ จำกัด อยู่ระหว่างการพัฒนาโครงการผลิตไฟฟ้าด้วยพลังงานแสงอาทิตย์ไทรเสนา ขนาดกำลังการผลิต 3 เมกะวัตต์ ตั้งอยู่ที่อำเภอเสนา จังหวัดพระนครศรีอยุธยา มีสัญญาซื้อขายไฟฟ้าประเภท Non-Firm สำหรับผู้ผลิตไฟฟ้ารายเล็กมากที่ใช้พลังงานทดแทน กับการไฟฟ้าส่วนภูมิภาคและได้รับเงินสนับสนุน (Adder) จากกองทุนพัฒนาไฟฟ้า สำนักงานคณะกรรมการกำกับกิจการพลังงาน (สกพ.) จำนวน 8 บาท ต่อกิโลวัตต์ชั่วโมง เป็นระยะเวลา 10 ปี ซึ่งคาดว่าจะเริ่มเดินเครื่องเชิงพาณิชย์ครบทั้ง 3 เมกะวัตต์ ได้ประมาณเดือนตุลาคม 2553 
กรรมการผู้จัดการกล่าวว่า การลงทุนครั้งนี้เพื่อขยายโอกาสธุรกิจการลงทุนในโครงการผลิตไฟฟ้าจากพลังงานแสงอาทิตย์ซึ่งเป็นพลังงานสะอาดและสอดคล้องกับนโยบายของภาครัฐที่สนับสนุนการใช้พลังงานทดแทนและพลังงานสะอาด